Ropa: Ceny ropy sa menili len minimálne, cena Brentu sa pohybuje pod 64 USD
Trump vo štvrtok večer (1.3.) oznámil, že na budúci týždeň plánuje podpísať zavedenie ciel na dovoz ocele vo výške 25 % a na dovoz hliníka vo výške 10 % s cieľom chrániť domácich producentov. V prípade, že tak urobí, dajú sa podľa ekonómov očakávať odvetné kroky kľúčových obchodných partnerov ako Čína, Európska únia či susedná Kanada.
Cena americkej ľahkej ropy WTI s dodávkou v apríli klesla do 7.29 h SEČ o štyri centy na 60,95 USD (50,08 eura) za barel (159 litrov). V priebehu predchádzajúceho dňa zaznamenala pokles na 60,18 USD/barel, čo predstavuje dvojtýždňové minimum.
Cena Brentu s májovým kontraktom dosiahla 63,87 USD/barel. V porovnaní s predchádzajúcou uzávierkou to znamená rast, ale len o štyri centy. Aj cena tejto ropy zaznamenala v predchádzajúcom obchodnom dni pokles na dvojtýždňové minimum. V obidvoch prípadoch analytici zároveň očakávajú týždenný pokles, v prípade Brentu o 5,1 % a v prípade WTI o 4 %.
(1 EUR = 1,2171 USD)
Copyright © TASR 2018